ישיבת מליאה, כנסת 24, פרוטוקול מספר 98, 2022-01-11 00:00

איתן גינזבורג: חברי הכנסת, אני מתכבד לפתוח את ישיבת הכנסת.

איתן גינזבורג: היום יום שלישי, ט' בשבט התשפ"ב, 11 בינואר 2022.

איתן גינזבורג: נפתח בהודעה למזכירת הכנסת.

איתן גינזבורג: בבקשה, גברתי.

אלינור ימין: תודה.

אלינור ימין: ברשות יושב-ראש הישיבה, הינני מתכבדת להודיעכם, כי על פי סעיף 96 לתקנון הכנסת הודיע חבר הכנסת איתן גינזבורג כי הוא חוזר בו מהצעת החוק לאיחוד מוקדי החירום הרפואיים הטלפוניים, התשפ"ב–2021, שמספרה פ/24/2874.

אלינור ימין: תודה.

איתן גינזבורג: תודה לסגנית מזכירת הכנסת.

איתן גינזבורג: אנחנו נעבור לנאומים בני דקה.

איתן גינזבורג: אני אאפשר לחברי הכנסת להירשם, בבקשה.

איתן גינזבורג: אם כך, נתחיל את הנאומים.

איתן גינזבורג: ראשון הדוברים יהיה חבר הכנסת טופורובסקי.

איתן גינזבורג: בבקשה.

בועז טופורובסקי: אני מתכונן אחריי לנאום שינוי תודעה מס' – 27?

אבי מעוז: 41.

בועז טופורובסקי: כבוד יושב-ראש הכנסת, חבריי חברי וחברות הכנסת והשרה הנכבדה, כמו בכל שבוע, גם הפעם אקריא את שמות ההרוגים, ואציין את תאונות הדרכים הקטלניות שהתרחשו בשבוע החולף: יום שלישי, 4 בינואר, נהרג רוכב האופנוע יעקוב עוקבי, צעיר בן 19 מהיישוב דבורייה, בתאונה שהתרחשה סמוך ליישוב.

בועז טופורובסקי: ב-6 בינואר נהרג הולך רגל בן 27 בתאונה בכביש 443, סמוך למחסום מודיעין.

בועז טופורובסקי: ב-7 בינואר נהרג רוכב האופנוע פדל בריה, צעיר בן 20, בכביש 4 סמוך לפוריידיס.

בועז טופורובסקי: עוד באותו היום נפטר מפצעיו נער בן 17 לאחר שנפגע בתאונת דרכים בכביש 444, סמוך לטייבה, ב-1 בינואר.

בועז טופורובסקי: ב-9 בינואר נהרג גבר בן 30 ברחוב דוד וולפסון בפתח תקווה.

בועז טופורובסקי: לפנות בוקר נהרג גבר בן 53 בכביש 6, סמוך למחלף קריית גת.

בועז טופורובסקי: וכל זה עוד מתווסף לתאונה שבה נהרגו שמונה פלסטינים כאשר משאית נכנסה ברכב ההסעות שלהם.

בועז טופורובסקי: זה היה בכביש 90, שיש בו הרבה מאוד תאונות.

בועז טופורובסקי: שמונת ההרוגים בני 14 עד 17.

בועז טופורובסקי: כל כך הרבה אנשים צעירים שחייהם נקטפו סתם.

בועז טופורובסקי: אדוני היושב-האש, אני רק אסיים, ברשותך, פשוט כמות הדוברים וסדר-היום אולי יאפשרו לי - - -

איתן גינזבורג: אפילו לא שמתי לך דקה.

בועז טופורובסקי: אוקיי, תודה רבה.

בועז טופורובסקי: ביום ראשון לפני יומיים ניהלתי את ישיבת הוועדה הראשונה למניעת תאונות דרכים.

בועז טופורובסקי: בוועדה ניהלנו את זה – על כל מה שקשור לרכבים כבדים, אוטובוסים והסעות ילדים.

בועז טופורובסקי: והזדעזענו בוועדה מכך שיש המון המון נושאים שהם בטיפול כבר המון המון שנים ולא הסתיים בהם הטיפול, מכך שיש מבחנים של מדריכי נהיגה שלא רק שהם לא עוברים את המבחנים, הם נכשלים, ואלה אותם מדריכים שכבר מדריכים אנשים איך לנהוג על משא כבד.

בועז טופורובסקי: המון נורות אדומות שמסבירות למה 30% מתאונות הדרכים נגרמים על ידי רכב כבד.

בועז טופורובסקי: הדברים האלה חייבים להשתנות.

בועז טופורובסקי: אני מקווה שבעקבות מה שהובטח לנו בוועדה נראה שינוי בקרוב.

בועז טופורובסקי: תודה רבה.

איתן גינזבורג: תודה רבה לחבר הכנסת בועז טופורובסקי.

איתן גינזבורג: חבר הכנסת אביגדור מעוז, בבקשה.

אבי מעוז: תודה.

אבי מעוז: אדוני היושב-ראש, נאום הנדסת תודעה מס' 41, והפעם – על השר לפיד והקורונה.

אבי מעוז: הבוקר אמר השר לפיד, ואני מצטט: הביקורת היא לא על הממשלה, היא על הקורונה.

אבי מעוז: היא הבעיה.

אבי מעוז: עוד ניסיון הנדסת תודעה של לפיד.

אבי מעוז: זה מזכיר פרסומת שעשו פעם הגששים לטוטו, שבה אחד אומר לשני: הצלחת לנחש נכון הפעם?

אבי מעוז: והשני עונה: אני ניחשתי נכון, הם לא שיחקו נכון.

אבי מעוז: אם זה לא היה עצוב היינו מתגלגלים מצחוק.

אבי מעוז: אז אכן הבעיה היא הקורונה, אבל עליה אי-אפשר למתוח ביקורת.

אבי מעוז: ביקורת אפשר וחובה למתוח על מי שהאחריות בידו, ועל מי שביהירותם זלזלו ותקפו בחריפות את הממשלה הקודמת במאבקה במגפה, והצהירו מעל כל במה שהם ינצחו אותה בקלות.

אבי מעוז: כך זה כשלפי הדיווח, בישיבת הממשלה האחרונה, כשהתחיל הדיון על הקורונה מיהרו השרים לפיד, גנץ, ליברמן ואבידר לעזוב את הישיבה.

אבי מעוז: אני ממליץ לאזרחי ישראל לחבוש מסכות, להתחסן ולשמור מרחק גם מהממשלה הזאת.

אבי מעוז: תודה.

איתן גינזבורג: תודה רבה לחבר הכנסת מעוז.

איתן גינזבורג: חברת הכנסת מיכל וולדיגר.

איתן גינזבורג: בבקשה.

מיכל מרים וולדיגר: כבוד יושב-הראש, כבוד השרה, כנסת נכבדה, לפני שבועיים, משהו כזה, יצרה איתי קשר משפחתו של ב'.

מיכל מרים וולדיגר: ב' הוא נער בן 17, 17 פלוס, שבעצם כבר כמה שנים טובות – מורכב, יש לו הפרעת אישיות גבולית ועוד אי-אילו מוגבלויות.

מיכל מרים וולדיגר: חסות הנוער לא מוצאת לו פתרון כי דווקא במקרים המאוד-מורכבים, כידוע לנו, למדינת ישראל אין פתרון.

מיכל מרים וולדיגר: הוא אמור להיות בכיתה י"ב היום אבל הוא בבית, וההורים מנסים בכל כוחם לסייע, לעזור, אבל לא ממש מצליחים.

מיכל מרים וולדיגר: לפני כמה ימים הוא יצא החוצה והאבא ניסה לרדוף אחריו כדי להחזיר אותו הביתה כי מצבו לא היה טוב, וב' זרק אבן, באמת בגלל חוסר מודעות, פגע באחד האנשים והוגש נגדו כתב אישום.

מיכל מרים וולדיגר: הצו של בית המשפט היה לאשפז אותו בשלוותה, אבל בית החולים לא הסכים לאשפז אותו כי הבן אדם אלים, אלא אם כן יהיה שוטר שיעמוד לצידו.

מיכל מרים וולדיגר: אבל אתם יודעים מה?

מיכל מרים וולדיגר: אין שוטרים, אין אנשי מקצוע.

מיכל מרים וולדיגר: ולכן הילד המסכן הזה נשלח לכלא אופק.

מיכל מרים וולדיגר: לא מתאים, אין שם בכלל מחלקה של בר"ן, של בריאות הנפש, אבל זה מה שעושים לילדים שצריכים טיפול, ילדים עם מורכבות, וזורקים אותם לכלא כך, כפשוטו, כי אין מענים.

מיכל מרים וולדיגר: המשפחה נפגעת פעמיים.

מיכל מרים וולדיגר: זה לא ייאמן.

מיכל מרים וולדיגר: כך מפרים גם צווים של בתי המשפט – שבית המשפט אמר לאשפז אותו.

מיכל מרים וולדיגר: הגישו ערעור, התיק עצמו נמצא היום בבית המשפט מתוך תקווה שהילד יצא הביתה למעצר בית יחד עם אזיקון.

מיכל מרים וולדיגר: אבל עדיין, כל עוד אין פתרון, הוא נמצא בכלא.

מיכל מרים וולדיגר: אני חושבת שזו הזדמנות לפנות שוב ושוב למדינת ישראל ולהגיד לה: אלה הילדים של כולנו.

מיכל מרים וולדיגר: לא יכול להיות שהילדים שהם הכי חלשים והכי צריכים את העזרה שלנו, דווקא אותם אנחנו זורקים, מטאטאים מתחת לשטיח.

מיכל מרים וולדיגר: הם הורסים גם את עצמם אבל לא פחות – את כולנו.

מיכל מרים וולדיגר: אז אני ממש פונה לכולנו שנבין עד כמה הנושא הזה חשוב וצריך לטפל בו.

מיכל מרים וולדיגר: עוד מסגרות בחסות הנוער, עוד מסגרות של טיפול ושיקום.

מיכל מרים וולדיגר: תודה.

איתן גינזבורג: תודה רבה לחברת הכנסת מיכל וולדיגר.

איתן גינזבורג: חברי הכנסת, תם סדר-היום.

איתן גינזבורג: הישיבה הבאה תתקיים מחר, יום רביעי, י' בשבט התשפ"ב, 12 בינואר 2022, בשעה 11:00.

איתן גינזבורג: ישיבה זו נעולה.